ΓΡΑΠΤΗ ΕΡΩΤΗΣΗ E-1448/01

υποβολή: Mogens Camre (UEN) προς την Επιτροπή

(17 Μαΐου 2001)

Θέμα: Μετάφραση των διατάξεων περί μεταφοράς επικίνδυνων φορτίων

Οι νέες διεθνείς διατάξεις περί μεταφοράς επικίνδυνων φορτίων δεν έχουν ακόμα μεταφραστεί στα δανικά.

Το γεγονός αυτό καθιστά αδύνατη, τόσο την τήρηση αυτών των διατάξεων από μεγάλο αριθμό δανών οδηγών, όσο και τον έλεγχο της τήρησης τους από την αστυνομία, διότι το κείμενο των διατάξεων διατίθεται στη Δανία μόνο στα αγγλικά.

Στον τομέα των σιδηροδρομικών μεταφορών, η γνώση των διατάξεων γίνεται ακόμα δυσκολότερη για τους Δανούς διότι διατίθενται αυτές μόνο στα γαλλικά, γλώσσα που στη Δανία ομιλείται από ένα μικρό μέρος του πληθυσμού μόνο.

Προτίθεται η Επιτροπή να διασφαλίσει τη μετάφραση των νέων διατάξεων περί μεταφοράς επικίνδυνων φορτίων στα δανικά πριν να τεθούν αυτές σε ισχύ;

Απάντηση της κας de Palacio εξ ονόματος της Επιτροπής

(17 Ιουλίου 2001)

Οι νέοι κανόνες για τη μεταφορά επικινδύνων εμπορευμάτων περιέχονται στις οδηγίες της Επιτροπής 2001/6/ΕΚ(1) και 2001/7/ΕΚ(2) για τις σιδηροδρομικές και οδικές μεταφορές αντιστοίχως οι οποίες ετέθησαν σε ισχύ από 1ης Ιουλίου 2001 ενώ προβλέπεται ότι θα αρχίσουν να εφαρμόζονται περί τα τέλη του έτους 2002. Οι οδηγίες αυτές έχουν ήδη δημοσιευθεί, αλλά οι λεπτομερείς τεχνικές απαιτήσεις των παραρτημάτων τους θα δημοσιευθούν μόλις ολοκληρωθεί η μετάφρασή τους σε όλες τις επίσημες γλώσσες της Ένωσης.

Έκαστο των ως άνω τεχνικών παραρτημάτων περιέχει περίπου 1000 σελίδες σχεδόν πανομοιότυπες προς τις τεχνικές απαιτήσεις των διεθνών συμφωνιών, ήτοι της ευρωπαϊκής συμφωνίας για τις διεθνείς οδικές μεταφορές επικινδύνων εμπορευμάτων που συνήφθη στο πλαίσιο της Οικονομικής Επιτροπής των Ηνωμένων Εθνών για την Ευρώπη (ADR) και τους κανονισμούς σχετικά με τις διεθνείς σιδηροδρομικές μεταφορές επικινδύνων εμπορευμάτων (RID). Λαμβάνονταςπόψη το μέγεθος των ως άνω κειμένων και έχοντας επίγνωση των προβλημάτων που συνεπάγονται οι σχετικές μεταφράσεις, οι διεθνείς συμφωνίες προβλέπουν 18 μήνες για την έναρξη ισχύος της αντίστοιχης νομοθεσίας. Το ίδιο ισχύει και για τις κοινοτικές οδηγίες που αναφέρουν ότι τα κράτη μέλη καλούνται να εφαρμόσουν αμφότερα τα κείμενα πριν τις 31 Δεκεμβρίου 2002 (εξαιρουμένων των ραδιενεργών ουσιών). Πριν από την ημερομηνία αυτή θα διατεθούν όλες οι μεταφράσεις στις επίσημες κοινοτικές γλώσσες.

Επιπλέον, άσχετα από τη διαθεσιμότητα του εν λόγω κειμένου στα δανικά (ή άλλες γλώσσες των κρατών μελών) έκαστο κράτος μέλος ενδέχεται να αποφασίσει να εφαρμόσει ορισμένους κανόνες μόνο στις 31 Δεκεμβρίου 2002 και αφετέρου, επιβάλλεται να αποδεχθεί έως την 1η Ιανουαρίου 2003 στο έδαφός του τη μεταφορά επικινδύνων εμπορευμάτων εφόσον διενεργείται σύμφωνα με τους ισχύοντες κανόνες πριν από την 1η Ιουλίου 2001. Κατά την περίοδο μεταξύ 1ης Ιουλίου 2001 και 31 Δεκεμβρίου 2002 ενδέχεται να εφαρμόζονται και οι δύο δέσμες κανόνων. Η κατάσταση αυτή ταυτίζεται προς την αντιστοίχως επικρατούσα διεθνώς με τις τρίτες χώρες που χρησιμοποιούν τις ADR και RID:φίσταται δηλαδή η δυνατότητα να χρησιμοποιούνται είτε οι παλιοί είτε οι νέοι κανόνες. Η ασφάλεια των μεταφορών εξασφαλίζεται και στις δύο περιπτώσεις και η μεταβατική περίοδος δεν προκαλεί αβεβαιότητα σε επίπεδο δικαίου.

Εν πάσει περιπτώσει η Επιτροπή θα επιθυμούσε να εξασφαλίσει ότι το κείμενο στα δανικά θα είναι διαθέσιμο παράλληλα με τις άλλες γλωσσικές μεταφράσεις και αυτό πριν από την τελευταία ημερομηνία εφαρμογής της οδηγίας ήγουν την 31η Δεκεμβρίου 2002.

(1) Οδηγία της Επιτροπής 2001/6/ΕΚ της 29ης Ιανουαρίου 2001 για την τρίτη προσαρμογή στην τεχνική πρόοδο της οδηγίας 96/49/ΕΚ του Συμβουλίου σχετικά με την προσέγγιση των νομοθεσιών των κρατών μελών όσον αφορά τη σιδηροδρομική μεταφορά επικίνδυνων εμπορευμάτων, ΕΕ L 30 της 1.2.2001.

(2) Οδηγία της Επιτροπής 2001/7/ΕΚ της 29ης Ιανουαρίου 2001 για την τρίτη προσαρμογή στην τεχνική πρόοδο της οδηγίας 94/55/ΕΚ του Συμβουλίου σχετικά με την προσέγγιση των νομοθεσιών των κρατών μελών όσον αφορά την οδική μεταφορά επικίνδυνων εμπορευμάτων, ΕΕ L 30 της 1.2.2001.